2. søndag i openberringstida 2019

Liturgisk farge: grøn

Tekstar: Joh. 1, 29-35, Jes. 53, 6-9, Kol. 1, 15-20

Til dagen: Vi er i openberringstida, og det sanne lyset som kom til verda, skal halda fram med å skina for oss. Lat oss derfor peika på Jesus og på alt det vi får del i gjennom å tru på Gud. Og lat oss retta blikket utover og sjå på kva evangeliet betyr for våre medmenneske, og kva det betyr for oss at vi er kalla til å dela den gode bodskapen med andre. Openberringstida handlar om å sjå oppover, innover og utover for heile tida å komma djupare inn i kven Gud er, og kven vi er i fellesskap med Gud og med kvarandre.

Til teksten: Om vi ser på desse tre tekstane saman, handlar det altså om kven Gud er; «… Guds lam, som ber bort synda i verda» (Joh), han er den som tek straffa på seg (Jes) og han er «hovudet for kroppen, som er kyrkja.» Jesus er biletet av den usynlige Gud (Kol.), han er forsonaren, skaparen, sauen som teier når han vert ført bort… Tekstane viser oss altså ulike bilete av Gud, slik at vi forstår, kanskje stykkevis og delt, meir av kven han er, vel vitande om at vi no ser «i ein spegel, i ei gåte.» Viktigare enn at vi skal klara å forstå fullt ut kven Gud er, er det å aktualisera i preika denne søndagen, kva det gjer med oss at Gud er Gud. Biskop Erling Utnem skal ha sagt omtrent følgande: «Det ligger en usynlig lapp på alle prekestoler. Der står det: Kjære predikant, vi vil så gjerne se Jesus. Hilsen menigheten». Kanskje dette er dagen då vi skal la bibelkommentarane stå i hylla og heller fullt og heilt ta utgangspunkt i eiga tru og eige liv?

Til preika: Då eg var ung, var eg på leir. Eit av høgdepunkta var delekvelden den siste kvelden. Det var eit lite kaos av sentimentalitet, vedkjenning av synder, openberringar og alt anna som hadde magasinert seg opp etter ei helg på åndeleg opptur. Vi kom med våre vitnemål på rekke og rad, det var sterkt og det var fint, mens nokon, både av dei som var der, og dei som hadde eit utanforblikk på det heile, nok kanskje ville seia at vi var litt tatt av stemninga og let oss riva med i massesuggesjonen. Men det betydde noko for oss. Det må det ha gjort, for eg hugsar det framleis, og eg kan til og med hugsa kva bibelvers både eg og andre delte. Vi var frimodige. Det frimodet har bleikna hjå meg. Gjennom teksten for denne søndagen blir eg minna om verdien av klar tale, av vitnemål og frimod.

Det er mange måtar å vitna på, og kanskje er ikkje den aller beste alltid å dra i veg med kva Jesus betyr i mitt liv. Vi kan vitna gjennom å gjera gode ting for andre, å vera ein god neste, å gi av det vi har osv. Men i dag vil eg slå eit slag for det gode, gamle vitnemålet, det som er eit statement, som plasserer oss der vi høyrer heime; i Guds verd. Overskrifta over evangelieteksten i dag er «Døyparen vitnar». Gjennom sitt vitnemål sa han kven han var. Eller han sa kanskje meir om kven han ikkje var. Vi skal ikkje snakka ned oss sjølve, men av og til kan det kanskje, i vår tid, vera frigjerande å snakka om kven vi er i Kristus – og dermed legga av noko av sjølvprestasjonane, som på mange vis er i ferd med å gjera dagens unge og foreldre utslitne.

Fordi Gud er den som samlar oss når vi går oss vill som sauer. Gud er den som går i førevegen, som går i forsvar for oss, som går i døden for oss. Gud er den som har skapt oss, Gud er før alt. I dette får eg leva. Dette er også historia om mitt liv. Om ein som løftar meg opp, som ber meg, som tar jobben for meg, som møter meg i dei hendingane livet møter meg med. Det er bodskapen, den glade, om frigjering frå meg sjølv og samtidig vegen tilbake til meg sjølv.

Ikkje berre her i Noreg er vi bundne av krav og idear om korleis livet skal vera. Stykkevis og delt får vi her i Norge inntrykk av, via buddhistiske idear og andre tankar frå austleg religion og filosofi – godt filtrert på vegen inn til våre vestlege, religiøse smågodthyller – at frelsa ligg i å gå innover, at det er i oss sjølve freden ligg, at det er i oss sjølve vi skal henta krafta. Spør du ein buddhist som kostar gater i Katmandu vil ho kanskje fortelja deg ei anna historie. Om undertrykking, om eit evig hjul av håpløyse som rullar og går, om små muligheiter til eit anna liv, om å vera fanga i eigen kropp og i eige liv. Vi har så lett for å lata oss blenda av det som er langt borte, vi lar oss sjarmera av buddhismen og synest dessutan det er lettare å tenna lys i ei kyrkje i utlandet. Kanskje, om vi vågar å la våre vitnemål vera klare og tydelige i vår daglege omgangskrins, vil menneske rundt oss forstå at kristendommens bodskap er det aller mest frigjerande? Mange opplever det gjennom misjonsarbeid. Og det handlar sjølvsagt ikkje berre om munnlege vitnemål om Gud, men det handlar om å bygga opp menneske, lækja øydelagde relasjonar, gi folk nye sjansar, vera Jesu hender og føter. For verken her hjå oss eller på gata i Katmandu er ingen berre det du ser. Eg er heller ikkje berre det du ser. I dag blir eg utfordra til å dela det eg har i meg; å fortelja mine vener at trua på Gud, ja den betyr alt for meg. Min venn som alltid slår av ein prat og tar ein kaffi om eg byr på det, har lært meg noko om dette. Han fortel meg, på tross av eit krevjande og vanskeleg liv med rus og øydelagde relasjonar, at livet er verdifullt og godt fordi han har Jesus i livet sitt. Eit enkelt og klart vitnemål. Tryggleik og frimod, han er eit oppreist menneske, og han veit det, sjølv om han sjølv også ser og reflekterer over at han er nedst på samfunnets rangstige. Ingen er berre det du ser.

Johannes døyparen vitna om kven Jesus var, og kven han sjølv dermed var; kva han blei i møte med Jesus. Kanskje skal vi nytta denne dagen til å komma med våre personlege vitnemål frå preikestolen om kven Jesus er, kva det han har gjort for oss, betyr? Kanskje det er den beste måten vi kan peika på Jesus denne dagen? For den personlege trua betyr vel noko for oss også? Kanskje det å finna fram grunntonen i vår eiga tru kan opna opp for at andre si tru skal bli synleg. Det trur eg!

Til gudstenesta: I openberringstida oppfordrar eg til aktivt å trekka inn menighetens misjonsprosjekt og dei ressursane som ligg i det. Inviter ein misjonær, lag ei samtalepreike, legg misjonsarbeidet inn i forbønna, ha info-materiell på kyrkjekaffien, trekk det inn i preika.

Salmesetel (i uprioritert rekkefølgje): Nr. 695: Rop det ut, nr. 86: Navnet Jesus, nr. 100: I dager og år, nr. 101: Kristus er verdens lys, nr. 104: I et skur ved Betlehem, nr. 605: Opp, jublende sang, nr. 610: Du opnar, vår evige Fader, nr. 690 Reis deg, Guds menighet.